CELEX: 62008TN0526
Language: mt
Date: 2008-12-03 00:00:00
Title: Kawża T-526/08 P: Appell ippreżentat fit- 3 ta' Diċembru 2008 mill-Kummissjoni tal-Komunitajiet Ewropej mis-sentenza mogħtija fil- 25 ta' Settembru 2008 mit-Tribunal għas-Servizz Pubbliku fil-Kawża F-44/05, Guido Strack vs Il-Kummssjoni tal-Komunitajiet Ewropej

21.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/53
            
         Appell ippreżentat fit-3 ta' Diċembru 2008 mill-Kummissjoni tal-Komunitajiet Ewropej mis-sentenza mogħtija fil-25 ta' Settembru 2008 mit-Tribunal għas-Servizz Pubbliku fil-Kawża F-44/05, Guido Strack vs Il-Kummssjoni tal-Komunitajiet Ewropej
   (Kawża T-526/08 P)
   (2009/C 44/93)
   Lingwa tal-kawża: Il-Ġermaniż
   Partijiet
   
      Appellanta: Il-Kummissjoni tal-Komunitajiet Ewropej (rappreżentanti: H. Krämer u B. Eggers)
   
      Parti oħra fil-kawża: Guido Strack (Köln, il-Ġermanja)
   Talbiet tal-appellanta
   
               —
            
            
               l-annullament tas-sentenza tat-Tribunal għas-Servizz Pubbliku tal-25 ta' Settembre 2008, fil-Kawża F-44/05, Guido Strack vs Il-Kummissjoni;
            
         
               —
            
            
               li r-rikorrent fil-kawża quddiem it-Tribunal għas-Servizz Pubbliku jiġi kkundannat għall-ispejjeż ta' dik il-kawża, kif ukoll għal dawk tal-appell.
            
         Aggravji u argumenti prinċipali
   L-appellanta tikkontesta s-sentenza tat-Tribunal għas-Servizz Pubbliku tal-25 ta' Settembru 2008, fil-Kawża F-44/05, Guido Strack vs Il-Kummissjoni. B'din is-sentenza ġiet annullata d-deċiżjoni tal-Uffiċċju tal-Pubblikazzjonijiet tal-Komunitajiet Ewropej li tiċħad il-kandidatura ta' G. Strack għall-pożizzjoni ta' Kap tal-Unità “Sejħiet għal offerti u kuntratti” u l-Kummissjoni ġiet ikkundannata tħallas EUR 2 000 bħala kumpens għal dannu morali.
   Insostenn tal-appell tagħha l-appellanta tinvoka żewġ aggravji.
   1.   Ksur tad-dritt Komunitarju minħabba l-fatt li ġie rikonoxxut interess ġuridiku sabiex jitressaq rikors għal annullament
   L-ewwel nett, il-Kummissjoni tikkontesta l-fatt li t-talba għall-annullament tad-deċiżjoni ta' ċaħda ġiet iddikjarata bħala ammissibbli minkejja n-nuqqas ta' interess tar-rikorrent li jressaq talba għall-annullament tad-deċiżjoni ta' nomina minħabba li fl-istess ħin ressaq talba għal danni. Dan huwa żball ta' liġi u jista' joħloq inċertezzi fir-rigward tal-miżuri previsti fl-Artikolu 233 KE. Skont il-Kummissjoni, ir-regola li tipprovdi li l-inammissibbiltà ta' rikors għal annullament twassal awtomatikament għall-inammissibbiltà ta' rikors għal danni marbut miegħu mhijiex applikabbli peress li ma jeżisti ebda riskju li r-rikors għal danni jista' jwassal sabiex jiġi evitat il-bżonn ta' proċedura prekontenzjuża jew kundizzjonijiet oħra ta' ammissibbiltà u peress li għalhekk isegwi li rikors għal danni jista' jkun ammissibili anki jekk ir-rikors għal annullament ikun inammissibbli minħabba nuqqas ta' interess ġuridiku.
   2.   Nuqqas ta' motivazzjoni fir-rigward tal-interpretazzjoni u tal-applikazzjoni tal-kunċett tad-danni morali
   It-tieni nett, skont il-Kummissjoni, it-Tribunal għas-Servizz Pubbliju wettaq żball fil-punt 219 tas-sentenza appellata meta ddikjara li r-rikorrent effettivament ġarrab dannu morali meta ġie miċħud mid-dritt li l-kandidatura tiegħu tiġi eżaminata f'kundizzjonijiet konformi mal-liġi. Din il-konklużjoni bilfors timplika li l-illegalità tad-deċiżjoni li tiċħad kandidatura tikkawża minnha nfisha dannu morali. Tali interpretazzjoni tinjora l-fatt li r-responsabbiltà mhux kuntrattwali tal-Komunità tippresupponi li jkunu sodisfatti tliet kundizzjonijiet flimkien, jiġifieri, l-illegalità tal-imġieba allegata fil-konfront tal-istituzzjonijiet, l-eżistenza tad-dannu allegat u l-eżistenza ta' rabta kawżali bejn dawn iż-żewġ elementi.